|  |  |
| --- | --- |
| **Kvalitetsstandard støtte- og kontaktperson § 99 i lov om social service** | |
| **Introduktion** | Greve Kommune tilbyder støtte- og kontaktperson efter § 99 i lov om social service. Kvalitetsstandarden beskriver Greve Kommunes politisk fastsatte serviceniveau, som udgør rammerne for tildeling af støtte.  Kvalitetsstandarden er opbygget i følgende afsnit:   * Formål * Lovgrundlag * Målgruppe * Indhold og omfang * Sagsbehandlingstid * Information til borgeren * Godkendelse og administration |
| **Formål** | * Borgeren opnår og bevarer kontakt til f.eks. familie, læge og offentlige instanser * Borgeren bliver bedre i stand til at benytte etablerede tilbud, hvis det er relevant. |
| **Lovgrundlag** | Lov om Social Service § 99 |
| **Målgruppe** | Målgruppen er socialt udsatte, som ikke gør brug af eller ikke kan gøre brug af eksisterende tilbud.  Det drejer sig f.eks. om borgere med en sindslidelse, stof- og alkoholmisbrug samt borgere, som ikke har eller ikke kan opholde sig i egen bolig.  For så vidt angår borgere med en sindslidelse er målgruppen ikke snævert afgrænset til personer med egentlig psykiatriske diagnoser.  Støtte- og kontaktpersonsordningen er en opsøgende indsats, hvor støtte- og kontaktpersonen tager kontakt til udsatte borgere.  Alle kan gøre opmærksom på, at en person har behov for hjælp. Oftest kommer henvendelser fra borgeren selv, pårørende, kommunale samarbejdspartnere og boligselskaber. |
| **Indhold og omfang** | Hjælp fra en støtte- og kontaktperson kræver ingen visitation. Man kan vælge at være anonym, når man henvender sig, eller når man modtager hjælp. Hjælpen vil som udgangspunkt ikke blive registreret.  Støtte- og kontaktpersonen opsøger og skaber kontakt til borgeren.  Når der er skabt kontakt og tillid, er støtte- og kontaktpersonens opgave at bygge bro til borgerens omgivelser – eksempelvis familie og relevante offentlige instanser.  Støtte- og kontaktpersonsordningen udføres på borgerens præmisser. Støtte- og kontaktpersonsordningen kan ydes som personlig kontakt i og uden for borgerens hjem, telefonsamtaler eller SMS.  Afhængigt af borgerens individuelle behov, ønsker og forudsætninger, kan støtte- og kontaktpersonen hjælpe med:  • Kontakt til boligselskaber  • Kontakt til læge, tandlæge og sygehus  • Kontakt til offentlige instanser  • Kontakt til netværk  • Motivation til afklaring og behandling  **Omfang**  Der kan ikke fastsættes tidsmæssige rammer for, hvor lang tid det tager at etablere kontakt. Den opsøgende kontakt fra støtte- og kontaktpersonen kan derfor variere fra én gang om måneden til flere gange om ugen, afhængig af behov og mulighed for at skabe kontakt til den enkelte.  Støtte- og kontaktpersonordningen er en midlertidig ordning, som kan gøre borgeren motiveret for at indgå i et mere fast forløb for at forbedre sine funktioner, få mere struktur mv.  Forløbet afsluttes, når formålet er opnået og borgeren ikke længere har behov for eller gør brug af indsatsen. Borgeren kan eventuelt efterfølgende have behov for anden indsats. |
| **Sagsbehandlingstid** | Sagsbehandlingen påbegyndes senest inden for fem arbejdsdage. |
| **Information til borgeren** | * Pædagogisk Psykiatrisk Vejledningscenter: [Pædagogisk Psykiatrisk Vejledningscenter (PPV) | Greve Kommune](https://greve.dk/ppv) * Greve Rusmiddelcenter: [Rusmidler | Greve Kommune](https://greve.dk/voksne-og-aeldre/tilbud-til-voksne/rusmidler) |
| **Godkendt af** | Byrådet d. 30. januar 2017  Revideret af administrationen d. 31. januar 2019  Revideret af administrationen Juli 2024 |
| **Administreres af** | Center for Job & Socialservice. |